Nordjyllands Beredskab rykkede fredag formiddag ud til en lejlighedsbrand på Strubjerg i Nørresundby. - Naboerne anmeldte branden og fortalte os, at beboeren er hundeejer, så vi havde fokus på at få hunden ud, siger indsatsleder hos Nordjyllands Beredskab, Niels  Elzholtz. Hunden var lukkede inde i stuen, og to røgdykkere måtte ind og redde den. Heldigvis havde hunden ikke taget skade. Branden var nemlig opstået i køkkenet, hvor der var gået ild i en gryde med olie, og døren ind til stuen var lukket. - Lejlighedens beboer havde gjort rent i køkkenet, hvor hun ved et uheld kom til at tænde for komfuret, siger Niels Elzholtz. Den kvindelige beboer var efterfølgende taget på arbejde, og blev senere ringet op af Nordjyllands Politi, som gav hende besked. Emhætten gik op i flammer og køkkenet og gangen i lejligheden har fået røgskader.

Referat:
Fredag formiddag måtte Nordjyllands Beredskab rykke ud til en lejlighedsbrand, hvor en hund var alene hjemme.